Henriette Kjær (KF), 2002-03-18:
I forlængelse af justitsministerens indlæg vil jeg orientere om initiativer inden for Socialministeriets område.
Vi skal styrke samarbejdet mellem myndigheder om indsatsen over for de kriminelle og kriminalitetstruede unge.
Der er ofte ikke megen viden om samspillet mellem de sociale myndigheders, politiets og kriminalforsorgens opgaver.
For at hjælpe på det skal der udarbejdes et fælles informationsmateriale med praktiske anvisninger på, hvordan samspillet kan forbedres, og hvordan reglerne hænger sammen.
Informationsmaterialet udarbejdes af en arbejdsgruppe under Socialministeriet.
Vi skal sikre ansvarlighed over for de unge fra forældrene og familien.
Indsatsen over for de kriminelle og kriminalitetstruede børn og unge retter sig således også mod familien.
Vi ved, at flere kommuner er begyndt at få erfaringer med nye tiltag over for hele familien.
Disse erfaringer må vi have samlet op på og videreformidlet til andre kommuner, der står med de samme problemer.
Unge med en kriminel adfærd har ofte meget svært ved at få fodfæste på arbejdsmarkedet.
Vi ved, at de unge kriminelle typisk har en svag skolebaggrund, og deres forventninger til at kunne finde ind på arbejdsmarkedet er ikke store. Det vil vi gøre noget ved.
Det kan forbedre deres muligheder for at komme ind på arbejdsmarkedet.
Vi vil derfor samle op på særlige initiativer med støtte til integrationen på arbejdsmarkedet med henblik på en videre formidling.
Serviceloven blev ændret i forbindelse med en styrket indsats over for ungdomskriminalitet.
Der er indført en særlig frist på 7 dage for udarbejdelse af en eventuel foreløbig handleplan for indsatsen.
Et afsæt for udarbejdelse af planen vil være politiets efterforskning, der skal klarlægge omfanget af den begåede kriminalitet, således som justitsministeren har nævnt det.
Det er helt afgørende for en ung kriminels muligheder for at komme tilbage på rette spor, at der sker en hurtig, konsekvent og opfølgende indsats fra kommunens side.
Derfor vil vi sikre os, at kommunerne lever op til disse skærpede krav om udarbejdelse af handleplaner.
Handleplanerne er udtryk for, at man bekymrer sig for den unge kriminelle, at man sætter noget i værk for at få den unge ud af kriminaliteten og samtidig forpligter den unge til at gøre nogle ting, man har lavet i aftale med kommunerne.
Der er gode erfaringer med konfliktråd, således som de hidtil er gennemført i et forsøg under Justitsministeriet.
Der er også erfaringer fra bl.a. skoler om mægling uden for de her forsøgsrammer.
Vi vil overveje en videre udbredelse af metoden med mægling i tilpasset form til skoler og socialforvaltninger.
Formålet er at give endnu et redskab til at håndtere konflikter over for såvel ofre som gerningsmænd.
Unges uhensigtsmæssige adfærd, herunder i form af kriminalitet, vil også blive søgt ændret gennem anvendelse af særlige behandlingsmetoder.
Der vil blive iværksat udvikling af nye behandlingsmetoder for indsatsen over for målgruppen af uregerlige unge.
Det sker med finansiering over en særlig bevilling på 15 mio. kr.
Behandlingsmetoderne vil specielt rette sig mod langvarige, strukturerede socialpædagogiske forløb.
Disse kan eventuelt være fastsat ved en ungdomssanktion efter straffeloven.
I tilslutning til justitsministerens indlæg om handlingsplan mod vold mod kvinder vil jeg nævne et særligt initiativ under Socialministeriet til at bremse vold i hjemmet ved behandling af voldsudøveren.
Regeringen har således iværksat et projekt med behandling af den voldelige mand.
På sigt er det regeringens hensigt at etablere permanente regionale tilbud.
Afslutningsvis vil jeg om denne handlingsplan nævne, at en tværministeriel arbejdsgruppe vil følge op på planen.
Der offentliggøres en årlig status over implementeringen af handlingsplanen og de resultater, der er nået i året.
Justitsministeren var i sit indlæg også inde på seksuelle krænkere.
I tilslutning hertil vil jeg nævne, at unge, der krænker andre seksuelt, herunder andre unge, er et alvorligt problem.
Socialministeriet finansierer i den forbindelse et forskningsprojekt, der bl.a. sigter på at opnå viden om metoder og tiltag til en forstærket, forebyggende og behandlingsmæssig indsats mod seksuelle overgreb foretaget af unge krænkere.
Forhandling